Nhar il-Ħadd 22 ta' April, tiġi mfakkra Earth Day – Jum id-Dinja. F'dan il-jum mad-dinja kollha jsiru attivitajiet favur l-ambjent bil-ħsieb li tinħoloq aktar kuxjenza ħalli kemm jista' jkun nibżgħu għal din id-dar komuni tagħna, kif isejħilha l-Papa, u nkunu aktar sensittivi għal kull forma ta' ħajja. Dan il-jum beda jiġi mfakkar fl-1970 Il-Kummissjoni Ambjent tixtieq li aħna wkoll nagħtu s-sehem żgħir tagħna mqar b'talba waqt iċ-ċelebrazzjoni tal-ewkaristija. Waqt li nħalli kull inizjattiva f'idejk, ippermettili nissuġġerilek talba li tista' tiżdied mat-talb komunitarju għal tmiem il-ġimgħa li ġej. Din għandek issibha f'hemża separata fl-istess email. Tista' wkoll tingħad waħda mit-talbiet tal-Papa f'għeluq il-Laudato Si', li wkoll issibhom hawn taħt ... alba Nisranija mal-ħolqien Infaħħruk, Missier, mal-ħlejjaq kollha tiegħek, li ħarġu minn dirgħajk setgħana. Huma tiegħek, u mfawra bil-preżenza tiegħek u bil-ħlewwa tiegħek. Tkun imfaħħar! Iben ta' Alla, Ġesù, minnek inħalqu l-ħwejjeġ kollha. Int issawwart fil-ġuf ta' ommok Marija, sirt parti minn din l-art, u ħarist lejn din id-dinja b'għajnejn ta' bniedem. Illum int ħaj f'kull ħlejqa bil-glorja tal-Qawmien tiegħek. Tkun imfaħħar! Spirtu s-Santu, li bid-dawl tiegħek tmexxi lil din id-dinja lejn l-imħabba tal-Missier u ssieħeb il-karba tal-ħolqien, int ukoll tgħammar fi qlubna biex tiġbidna lejn it-tajjeb. Tkun imfaħħar! Mulej Alla, Wieħed u Tlieta, komunità tal-għaġeb ta' mħabba bla tmiem, għallimna nikkontemplawk fil-ġmiel tal-univers, fejn kollox ikellimna dwarek. Qanqal fina għanja ta' tifħir u gratitudni għal kull ħlejqa li int għamilt. Agħtina l-grazzja li nħossuna mwaħħda b'mod intimu ma' kulma jeżisti. Alla ta' mħabba, urina x'inhu postna f'din id-dinja bħala għodda ta' mħabbtek għall-ħlejjaq kollha ta' din l-art, għax lanqas waħda minnhom biss mhi minsija minnek. Dawwal lil dawk li għandhom is-setgħa u l-flus li ma jmorrux jaqgħu fid-dnub tal-indifferenza, imma jħobbu l-ġid komuni, iwieżnu lid-dgħajfa, u jieħdu ħsieb ta' din id-dinja li fiha ngħixu. Il-foqra u l-art qed jokorbu: Mulej, bil-qawwa u bid-dawl tiegħek, agħżel lilna biex inħarsu lil kull ħajja, biex inħejju għal ġejjieni aħjar, biex tiġi Saltnatek ta' ġustizzja, ta' paċi, ta' mħabba u ta' ġmiel. Tkun imfaħħar!
Nhar il-Ħadd 22 ta' April, jiġi mfakkar Jum id-Dinja.